謁南嶽
作者：劉克莊
朝代：宋

paragraphs: 中原昔分裂，五嶽僅存一。
嗟余生東南，有眼乃未覿。
清晨犯寒慄，馬上青歷歷。
怪雲何處來，對面失崷崒。
午投勝業寺，僧訝余不懌。
茗餘因獻嘲，君定非韓匹。
彼來既軒露，君至若封鐍。
余謂僧無躁，茲可以理詰。
止僧坐悅亭，霾翳忽冰釋。
石廩先呈身，岣嶁俄見脊。
須臾天柱開，最後祝融出。
高峰七十二，固已得彷彿。
鄴侯何嘗死，懶殘元非寂。
恍疑在山中，明當往尋覓。
咄哉三尺雪，孤此一雙屐。
駕言款靈瑣，樓堞晃丹赤。
柏深不見人，畫妙如新筆。
珠瓏千娉婷，彈棋拊瑶瑟。
茫茫鬼神事，荒幻難究悉。
吾師太史公，江淮徧浪迹。
茲焉又浮湘，汗漫恣遊陟。
雖然乏毫端，亦頗增目力。
規模五字體，蟠屈萬丈碧。
詩成投褚中，何必題廟壁。